ธปท.เผยปัญหาแฮกเงินตู้เอทีเอ็มยังไม่ลุกลามไปแบงก์อื่น
ผู้ว่าการธปท.เผยปัญหาคนร้ายแฮกเงินจากตู้เอทีเอ็มออมสินยังไม่ระบาดไปยังธนาคารพาณิชย์อื่น ระบุได้กำชับให้เตรียมการรับมือแล้ว
23 ส.ค. 2559

ผู้ว่าการธปท.เผยปัญหาคนร้ายแฮกเงินจากตู้เอทีเอ็มออมสินยังไม่ระบาดไปยังธนาคารพาณิชย์อื่น ระบุได้กำชับให้เตรียมการรับมือแล้ว
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวในงานเสวนาของคณะพาณิชยศาสตร์และการบัญชี จุฬาลงกรณ์มหาวิทยาลัย เรื่อง "ธุรกรรมการเงินยุคดิจิทัล" ว่า ธปท.ได้รับทราบรายงานในเรื่องที่ตู้เอทีเอ็มออมสินถูกมิจฉาชีพแฮกขโมยเงินออกไปประมาณ 12 ล้านบาทแล้วตั้งแต่เมื่อประมาณ 2 สัปดาห์ก่อน และเมื่อรับทราบแล้วก็ได้กำชับและสั่งการให้สถาบันการเงินอื่น ได้ให้เตรียมการรับมือกับปัญหาแล้ว
"ขณะนี้ความเสียหายยังเกิดขึ้นเพียงแห่งเดียว ส่วนธนาคารอื่นจะมีความเสี่ยงหรือไม่ ผมยังไม่ได้รับรายงาน และการปลอดภัยหรือไม่ก็ขึ้นกับระบบของแต่ละธนาคารด้วย แต่ขอยืนยันว่าระบบตู้เอทีเอ็มของสถาบันการเงินไทยมีการพัฒนาระบบซอฟต์แวร์มาอย่างต่อเนื่อง ทำให้พอรู้ก็พยายามหาทางป้องกันร่วมกันไม่ได้เกิดปัญหาลุกลามไปแห่งอื่นด้วย"ผู้ว่าการธปท.กล่าว
ผู้ว่าการ ธปท. กล่าวว่า ปัจจุบันจำนวนการทำธุรกรรมทางอิเล็กทรอนิกส์ของคนไทยอยู่ที่ 35-40 ครั้ง/คน/ปี ซึ่งยังต่ำเมื่อเทียบกับประเทศเพื่อนบ้านอย่างมาเลเชียซึ่งอยู่ที่ประมาณ 80 ครั้ง/คน/ปี หรือ สิงคโปร์ที่ 700 ครั้ง/คน/ปี ซึ่งการที่เราทำธุรกรรมผ่านอิเล็กทรอนิกส์ต่ำแปลว่าเรายังใช้เงินสดสูง ทำให้ต้นทุนการในการทำธุกรรการเงินสูงกว่าประเทศเพื่อนบ้าน ซึ่งจะมีผลต่อความมารถในการแข่งขันกับประเทศเพื่อนบ้านที่ต้นทุนการจัดการทางการเงินต่ำกว่า แต่จากจากมีนโยบายการส่งเสริมการใช้บริการทางการเงินผ่านอิเล็กทรอนิกส์มากขึ้นตามนโยบายของรัฐบาล ทั้งการจัดระบบพร้อมเพย์ การเตรียมการจัดทำเครื่องรับบัตร(อีดีซี) ฯลฯ ดังนั้น ในอนาคตต้นทุนการทำธุรกรรมขอไทยน่าจะลดลงได้
ก่อนหน้านี้ เมื่อวันที่ 8 ส.ค. ที่ผ่านมาธนาคารออมสินระบุว่า ได้ปิดการให้บริการตู้เอทีเอ็มยี่ห้อ NCR ของธนาคารออมสินจำนวน 3,343 ตู้ ตั้งแต่วันที่ 1 ส.ค. 2559 หลังตรวจพบมิจฉาชีพแฮกระบบตู้เอทีเอ็มจำนวน 21 ตู้ และขโมยเงินออกไปได้ 12.29 ล้านบาท